Metodické odporúčanie hlavného odborníka MZSR

pre manažment tuberkulózy a ostatných mykobakterióz a pre dispenzárnu starostlivosť v odbore ftizeológia

I.
Klasifikácia tuberkulózy a iných mykobakterióz

§1

Diagnóza tuberkulózy a iných mykobakterióz sa označuje podľa Medzinárodnej klasifikácie chorôb, 10 revízie, ktorá je platná od 1.1.1994.

§2

Diagnóza pozostáva z týchto údajov:

Uvedie sa štatistický kód ochorenia a slovami znenie diagnózy

1.
A 15 – A 19 – tuberkulóza


A 31 – mykobakteriózy

      B 90 – neskoré následky tuberkulózy

2.   Pri postihnutí pľúc sa označuje rozsah podľa pľúcnych polí pravých a ľavých pľúc – 

      0,1,2/0,1,2.

      Rozpad sa označuje písmenom R v danom pľúcnom poli- napr. rozpady v oboch 

      horných pľúcnych poliach označíme takto: 0R/0R.

3.
Dôkaz mykobaktérií:


mp – mikroskopicky pozitívny, mn – mikroskopicky negatívny


kp – kultivačne pozitívny, kn – kultivačne negatívny


A 15.3 – uvádzame vtedy, ak sa dôkaz mykobaktérii uskutočnil amplifikačnými 

     genetickými testami (PCR, GP)


V diagnóze sa vyznačia výsledky všetkých spôsobov dôkazu mykobaktérií, teda aj  

      histologický dôkaz tuberkulózy.

4.
Pri diagnóze sa uvedie aj dátum posledného dôkazu mykobaktérií a dátum 

      histologického nálezu.

II. Tuberkulóza a iné mykobakteriózy dýchacieho ústrojenstva

§3

Dispenzárna skupina P I

(osoby liečené na tuberkulózu alebo inú mykobakteriózu pľúc)

1.
Do skupiny P I sa zaraďujú osoby s novozisteným ochorením alebo recidívou tuberkulózy alebo inej mykobakteriózy pľúc, ak sú na toto ochorenie liečené antituberkulotikami.

2.
Sem zaradíme i osobu, ktorá zostáva BK pozitívna:

2.1.
po liečbe štandardným režimom kategórie I,

2.2.
po následnej liečbe kompletným režimom kategórie II (vtedy sa nazýva chronikom).

3.
Osoby sa dispenzarizujú v skupine P I počas liečenia antituberkulotikami a ďalších 6 mesiacov po skončení liečby. Osoby označené ako chronici až 12 mesiacov po negativite spúta. Potom sa preraďujú do skupiny P II.

4.
Osoby v tejto skupine sa pravidelne vyšetrujú bakteriologicky. Odber materiálu (spúta) sa uskutočňuje 3 dni po sebe pred začatím liečby, 2 dni po sebe po dvoch mesiacoch liečby, 2 dni po sebe po 4 mesiacoch liečby, 2 dni po sebe po ukončení liečby antituberkulotikami, 1x pred vyradením zo skupiny.

5.   Počas antituberkulotickej liečby sa robí laboratórna a klinická kontrola á l mesiac  (vyšetrované parametre podľa druhu a kombinácie antituberkulotík).

6.
Rtg vyšetrenie pľúc sa uskutoční pri začatí a ukončení liečby antituberkulotikami, v ostatných prípadoch podľa klinického stavu pacienta.

§4

Dispenzárna skupina P II

(osoby dispenzarizované po ukončení liečby na tuberkulózu a inú mykobakteriózu pľúc)

1.
Do tejto skupiny sa preraďujú osoby zo skupiny P I, v skupine sa dispenzarizujú 3 roky.

2.
Pri priaznivom priebehu ochorenia sa osoby zo skupiny P II buď:


2.1. vyraďujú z dispenzárnej starostlivosti,


2.2. alebo sa preraďujú do rizikovej skupiny Rl, ak majú iné závažné ochorenie alebo 

            sociálne zázemie, ktoré vyžaduje pravidelné sledovanie chorého (marginálne skupiny obyvateľstva).

3.
Bakteriologicky sa osoby v tejto skupine vyšetrujú v 6 mesačných intervaloch a to vždy 1 odberom materiálu, podľa klinického stavu sledovanej osoby i častejšie.

4.
Rtg sa vyšetruje len podľa klinického stavu a pred vyradením zo skupiny.

III.
Mimopľúcna tuberkulóza a mykobakterióza

§5

Dispenzárna skupina M I

(osoby liečené na mimopľúcnu tuberkulózu alebo mykobakteriózu)

1.
Zaradenie, dispenzarizácia a vyradenie zo skupiny M I sú rovnaké ako u osôb zaradených do skupiny P I.

2.
Bakteriologické a rtg vyšetrenia sa robia podľa odporúčania príslušného odborného lekára, podľa lokalizácie mimopľúcnej tuberkulózy.

3.
U osôb, ktoré sa sledujú iba pre mimopľúcnu tuberkulózu, je potrebné urobiť pred zaradením do dispenzárnej skupiny aj bakteriologické vyšetrenie spúta na BK l x a rtg snímku hrudníka.

§6

Dispenzárna skupina M II

(osoby dispenzarizované po skončení liečby antituberkulotikami pre mimopľúcnu tuberkulózu alebo mykobakteriózu)

1.
Zaradenie, dispenzarizácia a vyradenie osôb zo skupiny M II sú rovnaké ako u osôb zaradených do skupiny P II.

2.
Bakteriologické a rtg vyšetrenia sa robia podľa odporúčania príslušného odborného lekára podľa lokalizácie mimopľúcnej tuberkulózy.

3.
U osôb sledovaných iba pre mimopľúcnu tuberkulózu je potrebné urobiť aj rtg snímku hrudníka pred vyradením zo skupiny.

IV.
Osoby so zvýšeným rizikom ochorenia na tuberkulózu alebo mykobakteriózu

§7

Riziková skupina R 1

(osoby pôvodne liečené na tuberkulózu alebo mykobakteriózu)

1.
Preraďujú  sa sem osoby zo skupiny P II alebo M II ak:


majú diabetes mellitus,


sú liečení kortikoidmi,


sú drogovo závislí (aj alkoholici),


majú HIV pozitivitu,

      majú silikózu pľúc,

      majú vredovú chorobu gastroduodéna,

      psychiatrické ochorenie,


bol zistený imunodeficientný stav. 








      Ďalej príslušníci marginálnych skupín obyvateľstva so slabým sociálnym zázemím, imigranti, obyvatelia ústavov sociálnej starostlivosti.


2.
Zaraďujeme sem aj:

            osoby s rozsiahlymi zvyškovými tuberkulóznymi léziami po liečbe,

            osoby liečené profylakticky antituberkulotikami (jedinci so zvýšeným rizikom ochorenia tuberkulózou a prítomnosťou závažných ochorení alebo okolností potencujúcich riziko- okrem kontaktov).

3.
V skupine R 1 sa osoby sledujú 3 roky.

      V individuálnych prípadoch sa môžu sledovať i ďalej, ak komplikujúce ochorenie  

      progreduje alebo trvá.

4.
Ak u sledovaných osôb dôjde k ochoreniu na tuberkulózu alebo mykobakteriózu považuje sa to za recidívu ochorenia tuberkulózy alebo mykobakteriózy (okrem osôb profylakticky liečených antituberkulotikami, kde v prípade ochorenia ide o novozistené ochorenie).

5.
Bakteriologické vyšetrenie spúta na BK sa uskutočňuje 1x ročne.

6.
Rtg vyšetrenie pľúc sa uskutočňuje podľa klinického stavu sledovanej osoby a pred vyradením zo skupiny.

§8

Riziková skupina R II

(osoby v kontakte s aktívnou tuberkulózou)

1.
Do tejto skupiny sa zaraďujú osoby, ktoré boli v dlhšie trvajúcom kontakte s chorým zo skupiny P I alebo M I, alebo ktoré žili v styku s nepoznanou, bakteriologicky overenou tuberkulózou, zistenou až pri úmrtí.

2.
Pri zaradení do skupiny sa osoby vyšetria röntgenologicky a tuberkulínovým testom.

3.   Podľa výsledku tuberkulínového testu, stupňa kontaktu a epidemiologickej 

      závažnosti zdroja sa rozhodne o chemoprofylaxii ( Nidrazid (H) 5 mg/ kg/ deň+ Pyridoxin, po dobu 6 mesiacov).

4.   Počas chemoprofylaxie laboratórna kontrola hepatálnych testov na jej začiatku,

      á 2- 3 mesiace a pri ukončení.

5.   RTG kontrola pri vyradení zo skupiny.

6.
Osoby sa vyraďujú zo skupiny R II za l rok po doliečení chorého s aktívnou tuberkulózou, s ktorým boli v kontakte, alebo po jeho úmrtí. Predpokladané trvanie dispenzarizácie je 1,5 roka.

V. Dispenzarizácia rizikových skupín TBC u detí

§9

Dispenzarizácia v skupine RI

1.
Deti preradené z P II podľa rovnakých kritérií dĺžky sledovania a kontrol ako u dospelých.

2.
Deti infikované tuberkulózou bez známok ochorenia:

2.1.
Hyperergenti s tuberkulínovou skúškou MTX II ( 15 mm, u mladistvých ( 18 mm (ak sa nepredpokladá súvislosť s predchádzajúcou BCG vakcináciou).

2.2.
Deti s konverziou tuberkulínovej skúšky MTX II o 10 mm a viac v priebehu roka bez vzťahu k očkovaniu.

2.3.
Rozsiahlejšie kalcifikáty a v detskom veku zriedkavejšie sa vyskytujúce fibrotické lézie  doteraz neliečené antituberkulotikami.

3.
Pri zaradení do skupiny je potrebné dôkladné ftizeologické vyšetrenie vrátane rtg pľúc, podrobnej rodinnej a osobnej anamnézy a kontroly predchádzajúcej BCG vakcinácie. 

      Individuálne je potrebné zvážiť podávanie chemoprofylaxie ( spravidla u hodnoty MTX II 18 mm). Podáva sa Nidrazid ( H) 5mg/ kg/deň  + Pyridoxin,  laboratórna kontrola ( HT) á 2 mesiace. Dĺžka podávania 6 mesiacov. 

  4. Trvanie dispenzarizácie:

      A/ Deti preradené z PII sa dispenzarizujú v skupine 3 roky ( podobne ako dospelí),

           v prípade rizikových faktorov ( zdravotných, sociálnych) i dlhšie.

      B/ Deti infikované tuberkulózou bez známok ochorenia sa dispenzarizujú 1,5 roka.


  5.  RTG kontrola pri vyradení zo skupiny. MTX II sa už neopakuje.

  6.
Deti s nálezom MTX II 10 – 14 mm - zvážiť ftizeologické vyšetrenie, prípadne ďalší postup (rtg, epidemiologický prieskum v rodine, dispenzarizácia a podobne) najmä v rizikových skupinách (deti zo sociálne slabých rodín, imunokompromitované, deti z regiónov s vysokou incidenciou TBC).

II.
Dispenzarizácia v skupine R II

1.
Dieťa je kontaktom, ak je v styku s aktívnou pľúcnou alebo mimopľúcnou tuberkulózou, najmä s BK pozitívnou pľúcnou tuberkulózou. Možnosti: priamo v rodine, príležitostne v širšej rodine alebo mimo rodiny, či v kolektívnom zariadení.


Pri zaradení do skupiny: úvodné ftizeologické vyšetrenie vrátane MTX II a rtg sn.pľúc.

 
Preventívne opatrenia: zahájená chemoprofylaxia,  revakcinácia.


    U všetkých detí, najmä u dojčiat a detí predškolského veku, dôkladne zvážiť podávanie chemoprofylaxie, zohľadňujúc riziko infekcie.

      Ak indikujeme chemoprofylaxiu a  dieťa je MTX II negatívne, kontrola  o 3 mesiace.

2.
Ak má dieťa pri kontrole MTX II negatívne a nemá ťažkosti,  chemoprofylaxia sa vysadí a dieťa sa zaočkuje BCG mimo očkovacieho kalendára. Kontrola jazvy o 3 mesiace, ak je neprítomná, opakuje sa MTX II. Ak pretrváva negatívna tuberkulínová reakcia,   BCG vakcinácia sa opakuje.


      Ak by ani vtedy nedošlo k vytvoreniu jazvy, ďalšia revakcinácia sa už nerobí.  

3.  Ak má dieťa  pri  kontrole MTX II do 10 mm a rtg nález je negatívny, môže sa uvažovať o ukončení chemoprofylaxie ( aj podľa epidemiologickej závažnosti zdroja).






4.  Ak je MTX II  10 mm a viac, alebo došlo ku konverzii tuberkulínovej skúšky o 10 mm   a viac,  zváži sa kontrolný RTG sn.pľúc,  chemoprofylaxia sa ponechá do 6 mesiacov, kontrola hepatálnych testov á 2 mes. 


      Ak nejde o klinicky manifestný nález, je dieťa dispenzarizované v rizikovej skupine po dobu 1,5 roka (resp. 1 rok po doliečení chorého, s ktorým bolo v kontakte). RTG vyšetrenie pri vyradení zo skupiny.

5.
Pri kontakte dieťaťa s Tbc  chronikom sa doba sledovania, frekvencia a  druh kontrolných vyšetrení, ako i druh a dĺžka podávania chemoprofylaxie  posudzujú individuálne.

VI.
Metodický pokyn pre diagnostiku a liečbu TBC

Zásady liečby

Antituberkulózna liečba musí byť kombinovaná, aby sa zamedzilo vzniku rezistencie mykobaktérií na antituberkulotiká (AT). V súčasnosti sa používajú krátkodobé režimy liečby vyžadujúce použitie baktericídnych AT Rifampicínu (RIF), isoniazidu  (INH) a pyrazinamidu (PZA). INH je najúčinnejším liekom, pôsobiacim na metabolicky aktívne bacily, ktorý je schopný v 90% zničiť mykobaktérie už v priebehu 7 dní. RIF pôsobí hlavne na rýchlo sa množiace bacily. Je schopný ničiť tzv. perzistory, t.j. bacily, ktoré ostávajú inaktívne dlhú dobu, a majú len intermitentné periódy metabolizmu. PZA pôsobí v kyslom prostredí hlavne na intracelulárne sa vyskytujúce mykobaktérie v makrofágoch. Etambutol ( EMB) a Streptomycin (STM) sú menej účinné preparáty, dôležité pri kombinovanej AT liečbe ako podporné lieky. Účinnosť režimov, v ktorých sa použije ako základ INH, RIF, PZA, je daná rýchlou sterilizáciou spúta a nízkym percentom relapsov ochorenia. Vzhľadom na schopnosť 90%-nej negativizácie mikroskopicky pozitívneho spúta na konci druhého mesiaca liečby, pri 95% efektivite vyliečenia na konci liečby a s ohľadom na nízky počet relapsov ochorenia, je v nekomplikovaných prípadoch 6-mesačný liečebný režim považovaný za dostatočný. Pred začatím liečby je potrebné zvážiť, o aký prípad tuberkulózy sa jedná a aký režim pacientovi odporučíme (Tab.č. 1 a 2).

Definícia prípadu.

Orgánové postihnutie tuberkulózou

A.
pľúcna tuberkulóza – podľa kritérií Svetovej zdravotníckej organizácie považujeme za pľúcnu tuberkulózu len také ochorenie, ktoré priamo postihuje pľúcny parenchým. Preto pozor! Intratorakálna lymfadenopatia – mediastinálna alebo hilárna - bez zmien v pľúcnom parenchýme sa považujú za extrapulmonálnu tuberkulózu.

B.
mimopľúcna (extrapulmonálna) tuberkulóza

V prípade, že ide o koincidenciu pľúcnej a mimopľúcnej tuberkulózy, pacient sa eviduje a hlási ako prípad pľúcnej tuberkulózy. V prípade koincidencie viacerých mimopľúcnych orgánových poškodení berieme pri hlásení do úvahy najzávažnejšiu formu mimopľúcnej tuberkulózy.

Závažnosť ochorenia.

Bacilárna tuberkulóza, alebo mikroskopicky a kultivačne negatívna tuberkulóza s ťažkým klinickým priebehom, alebo s rozsiahlymi léziami v pľúcnom parenchýme sa považujú za závažné ochorenie na tuberkulózu. V prípade mimopľúcnej tuberkulózy klasifikujeme ako ťažké tieto formy: meningitída, miliárna tbc, perikarditída, peritonitída, bilaterálna alebo extenzívna pleuritída, spinálna, intestinálna a urogenitálna tuberkulóza.

Bakteriológia spúta.

Dôležitosť vyšetrenia a overenia pozitivity BK zo spúta spočíva v:

· identifikácii pozitívnych prípadov tuberkulózy a jej hlásení ako pozitívnej

· sledovaní a hlásení výsledkov liečby (len u pozitívnych tbc prípadov je možné sledovať a zaznamenať negativizáciu spúta a teda overiť účinnosť liečebných režimov).

Definície

NOVOZISTENÝ PRÍPAD – tbc zistená v priebehu kalendárneho roka u pacienta, ktorý (1) nemal nikdy diagnostikovanú tbc, alebo (2) mal diagnostikovanú tbc, ktorá nebola nikdy predtým liečená, alebo (3) dostával liečbu menej ako 1 mesiac.

RECIDÍVA

Pacient, ktorý bol v minulosti liečený a vyliečený na akúkoľvek formu tuberkulózy a stal sa znovu pozitívnym. Ak ide o recidívu BK negatívneho nálezu eviduje sa ako iný prípad.

ZLYHANIE LIEČBY

Pacient liečený AT zostal, alebo sa stal znovu BK-pozitívnym po 5 mesiacoch liečby alebo neskôr. Ide aj o pacientov, ktorí boli spočiatku evidovaní ako BK negatívni pred začatím liečby, a stali sa BK pozitívnymi po 2 mesiacoch liečby. U týchto pacientov začíname  liečbu podľa odporúčaných režimov kategóriou II.

NÁSLEDNÁ LIEČBA PO PRERUŠENÍ LIEČBY

Ide o pacienta, ktorý mal prerušenú liečbu viac ako 2 mesiace, a buď ostal ešte pozitívny, alebo je negatívny, ale v rtg obraze má znaky aktivity procesu. Vyžaduje ďalšie liečenie (ak je ešte pozitívny, potom liečbou II. kategórie, ak ostal negatívny pokračuje v začatej liečbe režimom, aký dostával pri predchádzajúcej liečbe- buď kategóriou I alebo III).

CHRONICKÝ PRÍPAD – CHRONIK

Pacient, ktorý ostáva BK pozitívny:

(1)
po liečbe štandardným režimom kategórie I.

(2)
aj po následnej liečbe kompletným režimom kategórie II.

Pozor: Aj pacienti s extrapulmonálnou tuberkulózou môžu byť prípadom so zlyhaním liečby alebo recidívou, ak túto diagnózu podporuje  histologicky dokázaná aktivita procesu.

Definícia prípadu je dôležitá z hľadiska liečby, hlásenia ochorenia a určenia náležitého liečebného režimu podľa odporúčaní WHO (pozri 4 kategórie liečby, Tab. 2).

Registrácia v odbornej ambulancii TaRCH a hlásenie prípadov.

Po stanovení diagnózy a zhodnotení stavu pacienta je tento v odbornej  ambulancii TaRCH evidovaný a hlásený do centrálneho registra vo Vyšných Hágoch mesačne, resp. štvrťročne podľa jednej z 5 vyššie definovaných kategórií:

· novozistený prípad BK pozitívnej, BK negatívnej, pľúcnej alebo mimopľúcnej tbc

· recidíva

· zlyhanie liečby

· následná liečba po prerušení

· iný prípad (napr. recidíva BK negatívnej tbc)

Ak ide  o prípad pozitívnej  pľúcnej tbc alebo o mimopľúcnu  tbc, potom je povinnosťou  evidujúceho lekára odoslať pacienta do lôžkového zariadenia, aby sa začala adekvátna liečba s priamou kontrolou užívania antituberkulotík (DOTS – directly observed), ktorou zabraňujeme vzniku multirezistentnej tuberkulózy.


Povinnosťou lôžkových oddelení je uviesť v prepúšťacej správe dátum začatia antituberkulóznej liečby.

Tab. č. 1
Dávkovanie základných (esenciálnych) antituberkulotík

	Názov lieku
         Účinok 

                Odporúčané dávky mg/kg



	                                                                       denne                    intermitentne

                                                                                                         3x týžd.             

	Izoniazid H             baktericídny                         5                               10                     

Rifampicin R          baktericídny                       10                               10                    

Pyrazinamid Z        baktericídny                       25                               35                    

Streptomycin S       baktericídny                       15                               15                    

Etambutol E            bakteriostat.                       15                               30                    


Podľa odporúčaní Svetovej zdravotníckej organizácie sa zohľadňuje pri nasadení antituberkulóznej liečby prítomnosť BK v spúte alebo v iných vzorkách biologického materiálu, rtg nález a jeho rozsah, závažnosť klinického stavu pacienta. V prípade, že pacient liečený režimom kategórie I alebo II ostáva i po 2 mesiacoch BK pozitívny, predlžuje sa iniciálna kontrolovaná liečba ešte o 1 mesiac liečby základnou kombináciou príslušnou danému liečebnému režimu.

Tab. č. 2      Odporúčané liečebné režimy podľa diagnostikovanej tuberkulózy

	Kategórie               Tuberkulózne                           Iniciálna                Pokračovacia

liečby                     ochorenie                                  fáza                       fáza

	I                              novozistená BK pozit.

                               pľúcna tbc, BK negat.                2 EHRZ               4 HR alebo

                               s rozsiahlym pľúcnym               (SHRZ)                4 H3R3 alebo

                               nálezom v rtg obraze,                                             6 HE

                               novozistená ťažká forma

                               mimopľúcnej tbc

	II                            BK pozit. zo spúta:

                               - recidíva                                   2 SHRZE              5 HRE alebo

                               - zlyhanie liečby                       (+1 SHRZE)          5 H3R3E3

                               - liečba po prerušení th.



	III                           novozistená pľúcna BK neg.                                   6 HE alebo

                               tbc, mimopľúcna tbc (nie           2 HRZ                  4 HR alebo

                               závažné formy)                                                        4 H3R3 

	IV                           chronické prípady 

                               (stále BK pozit. i                         povinná ústavná liečba

                                po liečbe kat. II)                         podľa citlivosti na AT


Monitorovanie výsledkov liečby

Na konci liečenia je lekár odbornej ambulancie TaRCH evidujúci pacienta povinný zhodnotiť priebeh liečby, jej úspešnosť, ukončiť liečbu a vyplniť povinné hlásenie o liečbe tuberkulózy, kde uvedie výsledok liečby pacienta podľa odporúčaní WHO.

Vyliečený – pacient úspešne ukončil liečebný režim, je BK negatívny.

Ukončená liečba – pacient ukončil predpísaný liečebný režim, ale nie je k dispozícii výsledok mikroskopie alebo kultivácie spúta, rtg obraz javí známky regresie, resp. vyliečenia.

Zlyhanie liečby – pacient, ktorý i po 5 mesačnej liečbe zostáva stále pozitívny alebo pôvodne negatívny sa stal BK pozitívnym.

Úmrtie – pacient, ktorý zomrel počas trvania AT liečby na akúkoľvek príčinu. Sem patria aj pacienti, ktorí zomreli na neliečenú tbc zistenú pri pitve.

Prerušenie liečby – pacient, u ktorého bola prerušená liečba na 2 mesiace a viac. Tu sa hlásia aj pacienti, ktorí mali prerušenú AT liečbu pre závažné vedľajšie účinky antituberkulotík.

Odchod z evidencie – pacient prešiel z evidujúcej ambulancie do inej ambulancie a nie je známy výsledok liečby.

Liečba glukokortikosteroidmi 

Liečba glukokortikosteroidmi sa riadi individuálnym prístupom. Je indikovaná u foriem tuberkulózy s výraznejšou exudáciou, hlavne u tbc mozgovomiešných blán, tbc seróznych blán, u ťažkých toxických foriem tuberkulózy s celkovou alteráciou pacienta a u tbc nadobličiek. Liečbu začíname dávkou 0,5 – 1,0 mg Prednizonu /kg hmotnosti u dospelých a  1-2 mg/kg hmotnosti u detí, resp. dávkou 100 mg – 300 mg hydrokortizonu za deň, prípadne  zodpovedajúcim množstvom metylprednisolonu. 

Možnosti imunologickej podpornej liečby

Po vyšetrení celulárnej imunity a pri zistení závažnejšej poruchy v zmysle imunodeficiencie sa môžu podať imunomodulanciá, ktoré prispievajú k úprave narušenej funkcie imunitného systému nasledovnými mechanizmami:

· zvyšujú počet receptorov na lymfocytoch

· indukujú uvoľňovanie cytokínov

· zvyšujú počet a aktivitu makrofágov

· urýchľujú dozrievanie fagocytujúcich bb. a tvorbu interferonov 

· zvyšujú tvorbu protilátok 

· aktivujú alternatívnu cestu aktivácie komplementu


V dnešnej dobe sú k dispozícii preparáty  Isoprinosine alebo transfer faktor (Immodin, Imunor).

Liečba tuberkulózy u detí sa riadi rovnakými pravidlami ako u dospelých. Dávka AT závisí od hmotnosti a liečebné režimy sú rovnaké.

Metodické odporúčanie hlavného odborníka MZSR pre ODBOR pneumológiA a ftizeolÓgiA

 pre dispenzárnu starostlivosť o netuberkulózne ochorenia v odbore

Dispenzárna skupina

N1    Zhubné novotvary dolných dýchacích ciest, pľúc a pleury

         N 1a overené histologicky alebo cytologicky

         N 1b ostatné, takto neoverené zhubné novotvary

         Frekvencia dispenzárnych prehliadok:

         1x za 3 mesiace, ak si to však vyžaduje stav pacienta ( počas onkologickej liečby,

         progresie ochorenia a pod.) podľa potreby častejšie.

         V prípade kompletnej remisie: prvé 3 roky 1x za 3 mesiace,

                                                       ďalšie 2 roky 1x za 6 mesiacov,

                                                       potom 1x ročne.

        Doba dispenzarizácie: trvale

N2   Nezhubné novotvary dolných dýchacích ciest a pľúc

        Frekvencia dispenzárnych prehliadok: 1x ročne

        Doba dispenzarizácie: vyradenie z dispenzarizácie po odstránení tumoru

N3  Zápalové ochorenia pľúc

       Frekvencia dispenzárnych prehliadok: individuálne

       Doba dispenzarizácie : vyradenie 6 mesiacov po doliečení

N4a Chronická obštrukčná choroba pľúc

       Frekvencia dispenzárnych prehliadok: 1-2x ročne, pri exacerbáciách podľa potreby

       Frekvencia kontrolných funkčných vyšetrení: spirometria F/V l-2x ročne, pri              

       exacerbáciách podľa potreby. Bronchodilatačný test pri zaradení do skupiny a pri závažnejšom zhoršení funkčných parametrov.

       Doba dispenzarizácie: trvale

N 4b Bronchiálna astma 

       Frekvencia dispenzárnych prehliadok: 2-4x ročne, pri exacerbáciách podľa potreby.

       Frekvencia kontrolných funkčných vyšetrení: spirometria F/V 2x ročne, pri exacerbáciách podľa potreby. Vyšetrenie vrcholovej výdychovej rýchlosti (PEF) : selfmonitoring priebežne, pri kontrole podľa potreby. Bronchodilatačný test: pri zaradení do skupiny (v prípade obštrukcie) a pri závažnejšom zhoršení funkčných parametrov.Bronchomotorický test konstrikčný: pri  normálnych ventilačných parametroch ako súčasť diagnostického procesu pri zaradení do skupiny.

       Doba dispenzarizácie: trvale

N 4c Bronchiektázie

       Frekvencia dispenzárnych prehliadok 1-2x ročne, pri exacerbáciách podľa potreby.

       Frekvencia kontrolných funkčných vyšetrení: spirometria F/V 1x ročne.

       Bronchodilatačný test v prípade obštrukčnej ventilačnej poruchy pri zaradení do skupiny a pri závažnejšom zhoršení funkčných parametrov.

       Doba dispenzarizácie: trvale

N 5 Sarkoidóza vnútrohrudných lymfatických uzlín a pľúc

       Frekvencia dispenzárnych kontrol: v štádiu remisie 1-2x ročne, v štádiu aktivity podľa 

       potreby.

       Frekvencia kontrol pľúcnych funkcií ( DLCO): v štádiu remisie 1x ročne, v štádiu    aktivity podľa potreby.

   Doba dispenzarizácie: je možné vyradenie z dispenzarizácie 5 rokov po dosiahnutí         kompletnej remisie. Inak trvale.

N6   Pneumokoniózy

        Frekvencia dispenzárnych prehliadok : 1-2x ročne

        Doba dispenzarizácie : trvale

N7   Ostatné intersticiálne choroby pľúc 

        Frekvencia dispenzárnych prehliadok : 1-2x ročne, v štádiu aktivity podľa potreby.

         Frekvencia kontrol pľúcnych funkcií ( DLCO) : v štádiu nízkej aktivity resp. remisie 

        1x ročne, v štádiu aktivity podľa potreby.

         Doba dispenzarizácie: 5 rokov po vyliečení, inak trvale.

N 8   Nenádorové ochorenia pohrudnice

         Frekvencia dispenzárnych kontrol: 1-2x ročne

         Doba dispenzarizácie: vyradenie 6 mesiacov po vyliečení.

N 9   Choroby pľúcneho obehu

N 9a Tromboembolická choroba pľúc 

         Frekvencia dispenzárnych prehliadok: individuálna, v spolupráci s hematológom

         Doba  dispenzarizácie: individuálna, po dohovore s hematológom

N 9b Primárna pľúcna hypertenzia, srdce kyfoskoliotikov

         Frekvencia dispenzárnych prehliadok: 1-2x ročne

         Doba dispenzarizácie: trvale

N 9c Pľúcne vaskulitídy - ako skupina N 7

N 10 Všetky ochorenia s respiračnou insuficienciou

         Frekvencia dispenzárnych prehliadok: 1x za 1-3 mesiace, pri exacerbáciách podľa potreby

         Doba dispenzarizácie: trvale

N 11 Syndróm spánkového apnoe

         Frekvencia dispenzárnych prehliadok : podľa potreby

         Doba dispenzarizácie: trvale

N 12 Pacienti po transplantácii pľúc

         Frekvencia dispenzárnych prehliadok : podľa potreby

         Doba dispenzarizácie : trvale

N 13 Pacienti po torakochirurgickej operácii

         Frekvencia dispenzárnych prehliadok: podľa potreby

         Doba dispenzarizácie: individuálne, podľa príčin, závažnosti a následkov výkonu

Všeobecné podmienky: konečná náplň dispenzárnych prehliadok vyplýva z charakteru príslušného ochorenia. Podrobnejšie by mala byť špecifikovaná pri dopracovaní Katalógu zdravotných výkonov a ich priradení k jednotlivým chorobám ( r. 2006).

